Z tuchwilneje krizy koronapandemije dla njesmě kriza wukubłanja abo fachowych mocow wurosć. Tohodla je Zwjazkowa agentura za dźěło hromadźe z partnerami w swójskim samozarjadnistwje z internetnej platformu nowy digitalny poskitk wutworiła.
Budyšin (SN/BŠe). Zwjazkowy sejm chce dźensa změny zakonja wo infekciskim škiće wobzamknyć, kotrež maja potom za cyły Zwjazk płaćić. Přiwótřenych naprawow w zwisku ze zakonjom so wosebje tež wobchodnicy boja.
Budyšin (SN). Předewzaće Hentschke Bau tzwr z Budyšina ma z wida načolnistwow w Němskej wulku inowacisku móc. Znajmjeńša wuchadźa to ze studije informaciskeho sćelaka Welt, kotryž je hódnoćenje zhromadnje z Kölnskim analyzowym institutom Service Value zdźěłał. Cyłkownje staj akteraj něhdźe 22 000 posudkow zběrałoj, naprašujo so 2 337 předewzaćow w 177 branšach. We wobłuku twarstwa docpě Hentschke Bau jedne z prědnich městnow.
„Za nas je to cyle wosebite wuswědčenje“, měni jednaćel Budyskeje twarskeje firmy Thomas Alscher. Dokelž dyrbjachu naprašowani swójske informacije na zakładźe nazhonjenjow posudźować, „je wuslědk kwalitny pječat za rozsudy předewzaća hladajo na přichodne inwesticije“. To podšmórnje Alscher w nětko wozjewjenej nowinskej zdźělence. Zdobom zhladuje na wuspěšne zasadźenje nowych technologijow wosebje nastupajo wužiwanje betona, tak zo je so předewzaće k wodźacej firmje branše wuwiło. Wuznamjenjenje je jedne z wjacorych, kotrež běchu předewzaću Hentschke Bau mjeztym spožčili.
Pod nalětnim słóncom žiwjenje po dołhim zymskim času wotuća. To móžemy derje wokoło areala Erlichtec dwora w Rěčicach wobkedźbować. Móc słónca pak tuchwilu njedosaha, zo by so zdobom w jednotliwych twarjenjach sydlišća porjadnje něšto hibało. Kwakla koronawirusa tomu zadźěwa. Nětko w Sakskej hač do 9. meje podlěšeny lockdown staja sćerpnosć rjemjeslnicow a sobudźěłaćerkow turistiskeje informacije na dalšu krutu probu. Wot rjaneho wjedra w minjenych tydźenjach wobchodnicy ničo měli njejsu. Wulětnikarjo su drje swoje awta na parkowanišću wotstajeli, wuchodźujo so po bliskich hatach pak njejsu wulce na to dźiwali, hač tón abo tamny wobchod snano na kupcow čaka. Wo kulturnym poskitku w dźiwadłowej bróžni za čas pandemije rěčeć njetrjebamy, wona je zawrjena.
Budyšin (SN). Prawniscy poradźowarjo dźěłarnistwa twarstwo-agrar-wobswět (IG Bau) mějachu koronapandemije dla minjene lěto wjele dźěła. Cyłkownje 200 króć běchu woni w regionje zasadźeni. „Tak poradźowachu dźěłopřijimarjow w padźe krótkodźěła, pobrachowacych nahubnikow na dźěle abo ćežow w dohladowanju dźěći přistajenych dla“, rozłožuje nawoda wobwoda wuchodosakskeje IG Bau Peter Schubert.
Hladajo na wobmjezowanja pandemije dla su prawniscy poradźowarjo z potrjechenymi předewšěm telefonowali. „Wosebje wjele ćežow registrowachmy we wobłuku rjedźenja twarjenjow. Sobudźěłaćerjo skoržachu financielnych ćežow dla. Nimo toho wobkedźbowachu deficity w zwisku z dźěłowym škitom abo njepłaćeneje mzdy za čas karanteny“, Schubert rozprawja. W twarskej branši dźěše mjez druhim wo njepłaćenu koronapremiju a wo njepłaćene nadhodźiny. Twarscy dźěłaćerjo, lěsnicy abo rjedźerjo njemóža wot doma dźěłać, a hdyž su pěstowarnje a šule zawrjene, maja woni wulke ćeže, situaciju zmištrować. Dźěłarnistwo chce ludźom w časach krizy dale pomhać.
Zły Komorow/Rulec młyn (JoS/SN). Modularna rjedźernja wody (MWBA) při Rulec młynje blisko Noweho Města nad Sprjewju započnje po wuprajenju projektoweje nošerki a nadawkidawarki, Łužiskeje a srjedźoněmskeje towaršnosće hórnistwoweho zarjadnistwa (LMBV), w meji na probu dźěłać. Po słowach projektoweho managera LMBV Joachima Schmidta „su nimale wšitke dźěła dokónčene. Naš zaměr je, z připrawu znajmjeńša 90 procentow zerzawca ze stareho promjenja Sprjewje won dóstać.“ 1 800 metrow dołhe zanjerodźene promjo „brunu Sprjewju“ hłownje sobu zawinuje.
Rowno (SN/BŠe). Brunicowy koncern Łužiska energija a milinarnje (LEAG) je prěni raz hrozył, lěs blisko Wochožanskeje wuhloweje jamy wuswojić. Tuchwilu Choćebuska wobswětowa skupina Zeleneje ligi ležownosć wotnaja. Wobswětoškitne zjednoćenstwo pak njeda so zatrašić a chce ze swojimi aktiwitami we wohroženym lěsu pokročować. Swoju zwólniwosć, dale za přestrjeń wojować, su hakle wčera zaso wobkrućili a protestnu akciju přewjedli. Tak přihotowachu za nju dźesać metrow dołhi baner z napisom „Njepředajomny“. Renej Šuster z Choćebuskeje Zeleneje ligi potwjerdźi, zo nima LEAG hižo dosć argumentow za hórnistwowu potrjebu ležownosće. „Tuchwilu dźě ani jasne njeje, hač móže koncern rekultiwěrowanje zapłaćić“, Šuster wčera wuzběhny. „Chcemy swój lěs zachować, zo njeby brunicowa jama hač do Rownoho abo Mułkec sahała.“ Tež pohórnistwowy jězor njeby potom hižo tak wulki był a přichodne hrožace kóšty bychu so pomjeńšili.“
AquaTech Łužica chce Łužicu na pioněrski region nastupajo nowe surowizny z wody wuwiwać.
Njebjelčicy/Drježdźany (SN). Nimale 50 zajimcow je so minjeny štwórtk na prěnim sympoziju inowaciskeho zwjazka AquaTech Łužica wobdźěliło, informuje zwjazk. Zastupnicy ze wšelakich wobłukow, kaž slědźenja, hospodarstwa a politiki, „diskutowachu nadrobnje wo zwoprawdźomnych, hospodarsce wužiwajomnych a inowatiwnych wobłukach zhromadneho skutkowanja za strukturnu změnu we Łužicy“, wuswětla poradźowar Njebjelčanskeje Greentec Consult tzwr Andreas Kretschmer w nowinskej zdźělence.
Zaměrowy zwjazk Łužiska jězorina Braniborska je njedawno sakskemu zaměrowemu zwjazkej wo swojich aktiwitach rozprawjał. Mjeztym hotuja so tam na lětušu sezonu, při čimž maja so hišće mnohe twarske naprawy zakónčić.
Wojerecy (AK/SN). Zaměrowy zwjazk Łužiska jězorina Braniborska rozestaja so intensiwnje z wuměnjenjemi a sćěhami pandemije. „Dotal krizu derje zmištrujemy, čehoždla smy optimistiscy. Nadźijamy so nětko na start lětušeje sezony w meji“, wujasni nawoda zaměroweho zwjazka Detlev Wurzler na njedawnym posedźenju we Wojerecach, hdźež bě so susodny sakski zwjazk zešoł. Loni su w braniborskim dźělu jězoriny 7,1 procent mjenje hosći witali hač lěto do toho. Ličba přenocowanjow pak je so jenož snadnje wo 0,54 procenty znižiła. Hladajo na ličbu hosći campingownišćow su mějićeljo loni jasnje wjace ludźi zwěsćili. Mjenje hosći pak je so za dowol w bydlenjach abo hotelach rozsudźiło.
szl_Latn pol_Latn pol_Latn szl_Latn slv_Latn szl_Latn szl_Latn szl_Latn szl_Latn pol_Latn szl_Latn szl_Latn ces_Latn